**IME PROJEKTA**: MotivKultivator

**CILJ PROJEKTA**:

Projekat se zasniva na ideji da veliki broj mladih svoje slobodno vreme neretko ne zna gde da usmeri a istovremeno postoji veliki kreativni potencijal koji često bez ikakvog cilja se pretvara u nepoželjne aktivnosti. Mladima treba dati jasan cilj i ideju koja će ih voditi i dozvoliti im da svoju energiju usmere na usavršavanje sebe i postizanje vidljivih rezultata čime bi im se pomoglo da takav koncept primene i kasnije u svom životu. Motivkultivator treba da u jednom uslovno rečeno manjem obimu ponudi takav cilj i pomoć. Efekti bi bili takvi da bi se jasno demonstriralo mladima da je moguće da svoje vreme usmere u kreativne aktivnosti i da takve aktivnosti donose pozitivne efekte i po njih same i po njihovo okruženje jer se uspostavlja jedan zdrav i kreativan sistem vrednosti i direktni učesnici u ovom projektu bi postali vrsta uzora na koji bi njihovi vršnjaci želeli da se ugledaju. U dužem vremenskom periodu ideja je da se motivisanjem pokrene čitav talas kreativnih aktivnosti mladih u Požarevcu.

**METOD KOJIM ĆE SE CILJ OSTVARITI**:

Planirano je da se ceo projekat izvede u fazama.

1. Promocija i obaveštavanje ciljne grupe. Putem štampanih materijala, letaka, pamfleta i postera, planira se da volonteri Motivkultivatora obiđu sve škole i obaveste mlade o postojanju projekta. Moguće je da u određenim školama dobijemo podršku pedagoga i da time još veći broj mladih se uključi. Na osnovu preliminarnih istraživanja, verujemo da je realno da se nekoliko desetina mladih aktivno uljuči i budu direktni učesnici projekta
2. Radionice i predavanja iz oblasti muzike. Već smo dobili ponude u smislu prostora tako da imamo na raspolaganju nekoliko lokacija, ukjučujući jednu salu u kojoj možemo da sprovedemo sva predavanja i izvedemo praktične radionice u kojima bi direktni učesnici neposredno primenjivali stečena znanja. Zakup sale će se finansirati iz drugih izvora ukoliko ne postignemo dogovor da nam se ustupi bez nadoknade. Volonter Motivkultivatora Ivana Nešović će pomoći učesnicima u muzičkom delu. Obzirom da je Ivana Nešović diplomirani solo pevač smatramo da je odličan izbor za ovaj deo. U muzičkom delu kada su u pitanju instrumenti i prateća tehnika, praktična predavanja će održati i Ivan Gojković i Predrag Stević.
3. Radionice i predavanja iz oblasti marketinga, web i grafičkog dizajna i fotografije. U ovom delu će se pomoći učesnicima projekta da bolje razumeju značaj marketinga, kreiranja imidža, vizuelnog identiteta, stvaranja i plasiranje proizvoda i intelektualne svojine. U ovom periodu će učesnici naučiti potrebne veštine i sami dizajnirati svoje logotipe, web prezentacije, facebook grupe, merchandise (majce na primer) i ostalo. Poseban deo predavanja će se baviti fotografijom i tehnologijom koja stoji iza nje. Planirano je da steknu znanja o tome šta je to kontrola ekspozicije, fokusa, otvora blende, primena različitih objektiva zarad postizanja željenog rezultata i kontrola svetla radi postizanja efektnijih scena i kadrova, a sve to kroz praktične primere i kroz rad na terenu ili studiu. Takođe planirana je i izložba fotografija sa tematikom koja je vezana za same grupe učesnika projekta. Predavanja u ovim oblastima će održati Marko Vasiljević, doktor nauka iz oblasti menadžmenta informacionih tehnologija.
4. Nastup u emsiji Radio Požarevca. U kasnijoj fazi kada se smatra da su bendovi (grupe) spremne, planiran je nastup uživo u radio emisiji kako bi se postiglo da sami učesnici osete neku vrstu dostignuća, da se upoznaju sa medijima i da osete rezultate kada se kreativni autorski rad podeli sa publikom. Ovo je važno i zbog indirektnih učesnika u projektu, odnosno zbog mladih koji ne budu učestvovali direktno i koji bi trebali da razviju pozitivan stav prema tome šta su njihovi vršnjaci postigli svojim radom ne bi li se stimulisali da i oni sami postanu aktivniji i kreativniji.
5. Nastup pred publikom u Klubu KB. Ovo je konačna faza kada sve što je rađeno u proteklim mesecima treba da se demonstrira i da se pomogne direktnim učesnicima da budu nagrađeni za svoj trud time što će dobiti priznanje od svojih vršnjaka (publike). Planirano je da se dodele i priznanja u vidu diploma i poneki sitni poklon koji će biti nabavljen u prodavnici muzičke opreme Vane Music u Požarevcu, ili ako uspemo da obezbedimo dodatna sredstva to bi bile i nešto veće nagrade.

**REZULTATI**

Rezultati su jasno definisani već u samom cilju projekta a to je animiranje što većeg broja mladih da se aktiviraju i postanu kreativni, konstruktivni i uzor svojim vršnjacima.